Po kliknutí na fotografiu sa v novom okne zobrazí v lepšom rozlíšení o rozmeroch 3 555 × 2 495 bodov.
Bavorská vláda nariadila, aby vo všetkých štátnych budovách viseli kresťanské kríže, čo je v zjavnom rozpore so zásadou neutrality, garantovanou základným zákonom, nemeckou ústavou. Tento spiatočnícky krok vyvolal protesty humanistov na celom svete.
Medzinárodná humanistická a etická únia (IHEU) podporuje Bavorské humanistické združenie a Nemecký humanistický zväz v ich proteste proti tomuto nariadeniu.
Bavorský premiér Markus Söder (CSU) komentoval situáciu vyhlásením, že kríže, ktoré sú uznávané na celom svete ako definujúci symbol kresťanského náboženstva, by sa nemali považovať za náboženské symboly, ale za "jasné uznanie našej bavorskej identity a kresťanských hodnôt".
Michael Bauer, predseda Bavorského zväzu humanistov, protestoval námietkou, že kríže reprezentujú konkrétne náboženstvo a nemôžu reflektovať hodnoty všetkých občanov slobodného štátu Bavorsko.
"Pre nás nie je kresťanský kríž symbolom spoločných hodnôt. Ani sebaurčenie, ani sloboda a tolerancia, ba ani ideály osvietenstva a humanizmu nie sú obsiahnuté v kríži alebo krucifixe."
A pokračoval:
"Radi by sme videli, keby sa bavorská vláda zaoberala skutočne dôležitými otázkami integrácie namiesto slabo transparentnej symbolickej agendy."
Asi štvrtina obyvateľov Bavorska nie sú príslušníkmi nijakej náboženskej komunity, a v mestách je to ešte viac.
Po kliknutí na fotografiu sa v novom okne zobrazí v lepšom rozlíšení o rozmeroch 1 600 × 1 189 bodov.
Vládne nariadenie prikazuje, aby od 1. júna 2018 viseli vo vstupných priestoroch všetkých bavorských verejných budov kríže ako údajný "prejav historického a kultúrneho charakteru Bavorska", ako "základný symbol kultúrnej identity kresťansko-západniarskeho charakteru". Obecným a okresným správam sa odporúča, aby podľa tohto nariadenia postupovali.
Odmietajúc akúkoľvek účasť kríža v oficiálnom symbolizme bavorského štátu, Bauer poznamenáva:
"Článok 142 Ústavy Slobodného štátu Bavorsko jednoznačne ustanovuje, že neexistuje štátne náboženstvo."
Výkonný riaditeľ IHEU Gary McLelland vydal k veci tento komentár:
"Toto je úplne spiatočnícky krok, protiviaci sa konštitučnej záruke rovnakého zaobchádzania s náboženstvom alebo vierou. Nič dobré nemôže vzísť z pokusu o povýšenie viery nad moderný pluralizmus sekularizácie. Vyzývame bavorský štát, aby sa pridržal neutrálnych sekulárnych hodnôt, aby spoznal tieto pravé sekulárne hodnoty a odvolal predmetné nariadenie."
Pri porovnaní s väčšinou západoeurópskych krajín v otázke Správy IHEU o slobode myslenia vo svete dostalo už Nemecko pomerne slabé hodnotenie v oblasti diskriminácie a perzekúcie nereligióznych občanov.
Odsek Správy, týkajúci sa Nemecka, konštatuje, že "hoci sa predpokladá, že Ústava zaručuje neutralitu štátu voči náboženským ustanovizniam, v skutočnosti sú kresťanské náboženské inštitúcie v sociálnej a politickej sfére privilegované". Konkrétne prípady sa uvádzajú v Správe o sklenených stenách, uverejnenej Nemeckým združením humanistov.
Regierungserklärung "Das Beste für Bayern" (súbor je vo formáte PDF a má 5,38 MB). Regierungserklärung des Bayerischen Ministerpräsidenten Dr. Markus Söder, MdL, vor dem Bayerischen Landtag am 18. April 2018.
Chcete sa vyjadriť? Využite diskusné fórum.
Medzinárodná humanistická a etická únia
International Humanist and Ethical Union (IHEU)
– celosvetová organizácia, ktorá združuje humanistov, ateistov, racionalistov, sekularistov, skeptikov, laikov, kultúrnych etikov, voľnomyšlienkarov a podobné organizácie na celom svete
Čerpané z: IHEU.org